Lars Boje Mathiesen (BP), 2025-12-02:
Jeg tror, at vi alle sammen har oplevet det skraldespandshelvede, som der er lige nu.
Det er jo ikke, fordi man ikke gerne vil sortere, men det er, fordi man har lavet et system, som er så forrykt og unødvendigt bøvlet, at det ikke kan undgås, at ganske almindelige mennesker derude begår fejl i det her system.
Tilmed er systemet blevet væsentlig dyrere, end hvad man lovede borgerne, da man vedtog det i 2020.
Nu er vi så på vej ind i 2026, og så kan man vælge to veje: Man kan bare køre videre og lade stå til, mens det bliver dyrere for danskerne, eller man kan forsøge at gøre nogle ting, så man kan ændre det.
I Borgernes Parti handler vi og forsøger at gøre hverdagen bedre for danskerne.
Derfor mener vi, at tiden er løbet fra den her tunge og dyre og bureaukratiske kildesortering, og borgerne er trætte af det.
Kommunerne bruger uendelige ressourcer på det, og undersøgelser viser, at vi fejlsorterer så meget, at store mængder affald jo alligevel ender på forbrændingen.
Vi kan se, at lande som Sverige, Norge, Tyskland og Holland allerede bruger central og mekanisk og optisk sortering af høj kvalitet og i stigende grad.
Det fungerer, det sparer penge, og det øger også genanvendelsen.
Alligevel sætter den danske lovgivning forhindringer for kommunerne til at gøre det.
Det her beslutningsforslag handler grundlæggende om om, at vi herinde fra Christiansborg skal give kommunerne mulighed for at vælge en central sortering, hvis de vurderer, at det er bedst for deres borgere derude, og det tror jeg faktisk der er nogle kommuner, som rigtig gerne vil.
Jeg tror godt, de kan se, at priserne er steget meget for deres borgere, og jeg tror gerne, de vil kigge ind i et centralt system, som kunne løse nogle at de her udfordringer.
Så hører vi i debatten, at folk siger: Jamen der foreligger ikke et færdigt system endnu, som kan sortere alt affald.
Nej, det gør der hverken ved den decentrale sortering, altså kildesortering ude ved borgerne, eller ved en central sortering på nuværende tidspunkt.
Men det går den rigtige vej, og robotterne bliver væsentlig dygtigere.
Det var en beslutning, der blev taget i 2020, og virkeligheden her i 2025 er bare en helt anden.
Helt konkret handler det jo om en lov, nemlig affaldsbekendtgørelsen § 28, stk. 1, som siger, at kommunerne skal indsamle affald i de her ti særskilte fraktioner.
Det kan vi gøre bedre, for det er unødvendigt, og derfor mener vi, at kommunerne skal have den her mulighed.
Men det kan de ikke få, for loven forhindrer det, og derfor foreslår vi i Borgernes Parti det meget simple, at kommunerne selv skal kunne vælge den løsning, de mener er økonomisk bedst og giver det bedste miljø og den bedste hverdag for borgerne derude.
Der er eksperter, der siger, at der allerede nu er områder, hvor det her kan gøres mere effektivt.
Der er økonomer derude, der siger, at der kan spares penge med det.
Fynske kommuner mener selv, at de kan spare et sted mellem 170 og 230 kr. pr. indbygger ved at indføre det her system.
Det mener jeg ikke vi skal stå i vejen for, hvis det kan leveres med de samme teknologiske krav, som vi har på nuværende tidspunkt.
Så i vores parti insisterer altså på, at målet er vigtigere end metoderne, og vi vil gerne hilse det velkommen – det er i aften, og klokken er ved at være 9, og så er der ikke så mange tilbage i salen, kan man se – at De Konservative støtter det.
Danmarksdemokraterne er her endnu, de holder ud, og Dansk Folkeparti er her desværre heller ikke, ligesom Liberal Alliance også er gået, men de støttede det jo, og det er jeg meget, meget glad for.
Der er også dele af Venstre, bl.a. en EU-parlamentariker, og jeg tror nok også, at når alt kommer til alt og vi kommer på den anden side af et valg, og Venstre finder ud af, at den der lille flirt med Socialdemokratiet ikke var det rigtige, at Venstre så kan se det fornuftige i at være decentral igen og give kommunerne lov til nogle ting.
Det er jeg da ret overbevist om.
Der kommer også fornuft i Venstre igen på det tidspunkt, så vi behøver ikke tage en stor debat omkring det.
Jeg synes, at den også understreger lidt, at der i hvert fald var mange, der har læst noget andet i forslaget, end hvad det handlede om.
Det handlede stort set bare om at give kommunerne mulighed for det, hvis de mener, at de kan levere noget, der er bedre og billigere.
Det synes jeg ikke at nogen kan have noget imod herinde.
I Borgernes Parti støtter vi i hvert fald op om, at kommunerne skal have mulighed for at lave de decentrale løsninger, de synes er bedst for deres borgere.
Det var der i hvert fald mange her til kommunalvalget, der mente, nemlig at det er kommunalpolitikerne bedst til at beslutte.
Men kommunalvalget er slut, og der er jo ikke kommunalvalg igen før om 4 år, og så kommer tillidsdagsordenen jo nok op en gang mere.
Tak for nu.